Siri

Siri

Husuda alikuwa mama ya watoto wawili.Alikuwa mjane aliyeachwa na mume
wake miaka mitatu iliyopita.Aliwapenda wana wake kama mboni ya jicho
lake.Alijitahidi kufanya kadri awezavyo ili wawe na furaha wakati
wote.Kusudi lake kuu lilikuwa ni kuwapa maisha mema watoto wale.Mume
wake alifariki dunia katika hali ya kutatanisha.Alishinda vizuri ila
usiku alipolala hakuamka tena.Mke wake alijaribu kumwita lakini
hakuitika.Alijaribu pia kumgusa ndipo akagundua alikuwa baridi.

Husuda alikuwa na ugomvi na mumewe siku nenda siku rudi.Inasemekana
kwamba mume wake alimpenda sana.Kikwazo kiliingia katika ndoa yao wakati
ambapo alishindwa kumzalia mume wake mtoto msichana ili kutimiza
matamanio yake.Mume wake alikuwa amezaliwa katika familia iliyokuwa na
watoto wavulana tu.Jambo hili lilimfanya kutaka mke wake amzalie
msichana.Aliapa kwamba angempenda sana katika maisha yake yote.Alitamani
pia naye kuitwa baba ya binti si wavulana tu.

Walijaribu na mke wake lakini hawakufua dafu.Kuna wakati ambao make wake
alizaa mtoto msichana kabla ya kuzaa mvulana wao wa pili lakini
hakuishi.Alienda jongomeo siku tatu baada ya mama yake kujifungua.Mume
wake alipandwa na madadi na kuanza kumlaumu mkewe akidai yeye ndiye
aliyesababisha mtoto wao afariki dunia."Mbona umenipoka furaha
yangu?"aliuliza Mume wa Husuda.Husuda alilia asijue jambo la
kufanya.Suala la Mume wake kumlimbikizia lawama lilimsikitisha sana
moyoni.

Kwa kweli pia yeye aliona uchungu kumpoteza mwana wake aliyemsubiri kwa
hamu.Alimwuuliza Mungu maswali lakini hakujibiwa.Baada ya msichana huyu
kufa mume wake alipoteza furaha na uchangamfu wake ukaanza
kupungua.Alikataa kula chakula na kubaki ameshika tama.Kila mara
alionekana akisononeka tu.Ijapokuwa alikuwa anafanya kazi katika kiwanda
mojawapo alikuja akapigwa kalamu kwani alionekana akizembea kazini.Jambo
la kufutwa kazi ndilo lilimfanya asongwe na mawazo hata zaidi. Kula na
kulala kwake kukawa kwa shida tu.Siku aliyojitahidi kulala angepatwa na
jinamizi ambalo lingemkosesha usingizi.

Mke wake alimsikitikia asijue la kufanya.Akabaki akimshauri kwamba
kupoteza sio mwisho wa maisha huenda kuna mazuri yanayotarajiwa
kuwafikia hivyo wavute subira lakini alikuwa kama kwamba anapigia mbuzi
gitaa.Alizidi kujisononesha hata zaidi.Alipoona mambo yamezidi unga
akakata shauri ya kumsaidia ila njia yenyewe ndiyo iliyomfanya aitwe
mjane na watoto wake kukosa baba.Wazo alililonuia kulifanya lilimletea
matatizo zaidi badala ya kuyapunguza.Mume wake alipoteza uhai wake na
ndipo akaachiwa ulezi wa wavulana wao wawili.

Siri hii anaijua yeye peke yake maana ana fahamu fika siri si ya watu
wawili.Aliapa kwenda nayo kaburini.Siku ya mazishi alilia kama mtoto
kumbe yale yalikuwa machozi ya mamba.Waliokuwa wamehudhuria walimliwaza
wakimwambia bado yupo na majirani hivyo asibabaike.Siri hii ni kuhusu
nini? Watoto wake hawana mwao kuhusiana na sababu ya baba yao kutangulia
mbele za haki.Mama yao aliwaeleza si mara moja au mbili kwamba alipata
mshtuko na mwili wake ukaachana na roho yake.Baada ya kumzika aliendelea
na shughuli zake kama kawaida pasi huzuni wala simanzi.

Husuda alipoanza kuugua na kujua karibuni angemfuata mume wake aliwaita
wavulana wake.Walipoitikia mwito wake aliwambia kuna jambo angependa
kuwafununulia ila hakuwafunulia.Aliwashauri kupendana kushirikiana siku
zote.Hakumaliza siku tatu akawa ameihama dunia.Kifungua mimba aliipata
barua kwenye kabati la mama yake alipokuwa akitafuta stakabadhi zake
muhimu.Waraka uliandikwa"Nisameheni wanangu kwa sababu mimi ndiye
niliyewanyima haki ya kuwa na baba."Aliisoma barua hii mara kadhaa
asiamini macho yake.Chini ya maneno yale aliliona jina la mama
yake.Alimwita kaka yake lakini yeye hakuamini alichosoma.Alishikilia
kwamba mama yao hakuwa muuaji.Kumbe baada ya kumwona mume wake alikuwa
anateseka duniani aliamua kumpumzisha kwa kumpaka dawa nyingi za kulevya
alipokuwa amelala puani.Dawa hizi zilipomlemea ndipo aliitwa maiti.

.